b'\n_START_ARTICLE_\nPuolan jalkapallomaajoukkue\n_START_SECTION_\nEnsiaskeleet\n_START_PARAGRAPH_\nPuola esiintyi maailmanmestaruuskilpailuissa ensimm\xc3\xa4isen kerran vuoden 1938 Ranskan kisoissa, mutta ei selvinnyt ensimm\xc3\xa4ist\xc3\xa4 kierrosta pidemm\xc3\xa4lle. Kisat k\xc3\xa4ytiin l\xc3\xa4pi alusta alkaen pudotuspelisysteemill\xc3\xa4 ja Brasilia l\xc3\xa4hetti Puolan kotiin heti ensimm\xc3\xa4isess\xc3\xa4 ottelussa jatkoajan j\xc3\xa4lkeen 6-5._NEWLINE_Ensimm\xc3\xa4inen suuri saavutus Puolalle oli vuoden 1972 olympiakulta.\n_START_SECTION_\nMM-kilpailut 1974: Grzegorz Lato ja nousu maineeseen\n_START_PARAGRAPH_\nSeuraavan kerran maa selviytyi mm-lopputurnaukseen vasta vuonna 1974 Saksan liittotasavallassa. Omassa karsintalohkossaan se oli j\xc3\xa4tt\xc3\xa4nyt taakseen Englannin, joka j\xc3\xa4i kisojen ulkopuolelle. _NEWLINE_Lopputurnaukessa Puolan kanssa samaan alkulohkoon tulivat Italia, Argentiina, sek\xc3\xa4 Haiti, joka oli j\xc3\xa4tt\xc3\xa4nyt Meksikon kisojen ulkopuolelle._NEWLINE_Puola esiintyi alusta l\xc3\xa4htien vakuuttavasti ja kaatoi Argentiinan 3-2. Seuraavassa ottelussa M\xc3\xbcncheniss\xc3\xa4 joukkue murskasi Haitin maalein 7-0, Andrzej Szarmachin viimeistelless\xc3\xa4 kolme maalia. Paikka toiselle kierrokselle ratkaistiin viimeisess\xc3\xa4 ottelussa Italiaa vastaan, jonka Puola voitti 2-1. Puola ja Argentiina jatkoivat toiselle kierrokselle, kun taas Italian ja Haitin kisat p\xc3\xa4\xc3\xa4ttyiv\xc3\xa4t._NEWLINE_Toisella kierroksella Puolan kanssa samaan lohkoon asettuivat b-lohkon voittaja Jugoslavia, c-lohkon kakkonen Ruotsi, sek\xc3\xa4 a-lohkon toiseksi sijoittunut Saksan liittotasavalta._NEWLINE_Lohkon voittaja etenisi loppuotteluun, toiseksi sijoittunut pronssiotteluun._NEWLINE_Avausottelussa Puola kaatoi Ruotsin 1-0 Grzegorz Laton maalilla. Ruotsilla oli tilaisuus tasoittaa ottelu rangaistuspotkusta, mutta maalivahti Jan Tomaszewski torjui laukauksen. Lato oli t\xc3\xa4ss\xc3\xa4 vaiheessa turnausta noussut t\xc3\xa4hdeksi ja tehnyt yhteens\xc3\xa4 viisi maalia._NEWLINE_Seuraavassa ottelussa kaatui Jugoslavia maalein 2-1, Lato teki voittomaalin 62. minuutin kohdalla. Loppuottelupaikka ratkaistiin p\xc3\xa4\xc3\xa4t\xc3\xb6sottelussa Saksan liittotasavaltaa vastaan. Rankkasateessa pelattu ottelu p\xc3\xa4\xc3\xa4ttyi saksalaisten 1-0 -voittoon Gerd M\xc3\xbcllerin tehdess\xc3\xa4 voittomaalin, samalla kun maalivahti Sepp Maier torjui puolalaisten l\xc3\xa4hentelyt. J\xc3\xa4lkeenp\xc3\xa4in Saksan liittotasavallan on uskottu saaneen fyysisesti vahvempana joukkueena etua sateesta ja m\xc3\xa4r\xc3\xa4st\xc3\xa4 kent\xc3\xa4st\xc3\xa4. Saksan liittotasavalta voitti lopulta maailmanmestaruuden kaataen loppuottelussa hienoisen ennakkosuosikki Alankomaat 2-1._NEWLINE_Loppuottelua ennen pelatussa pronssiottelussa Puola voitti Brasilian 1-0. Voittomaalin teki Lato, joka voitti kisojen maalikuninkuuden seitsem\xc3\xa4ll\xc3\xa4 osumalla. Tuo voitto on edelleen Puolan jalkapallohistorian ainoa voitto Brasiliasta.\n_START_SECTION_\nMM-kilpailut 1978\n_START_PARAGRAPH_\nArgentiinan MM-kisoissa 1978 Puola arvottiin alkulohkoon B hallitsevan maailmanmestarin Saksan liittotasavallan, Meksikon ja Tunisian kanssa. Avausottelu Saksan liittotasavaltaa vastaan p\xc3\xa4\xc3\xa4ttyi maalittomaan tasapeliin. Seuraavassa ottelussa Puola voitti Tunisian 1-0 Grzegorz Laton maalilla. Viimeisen ottelun 3-1-voitto Meksikosta toi Puolalle alkulohkon ykk\xc3\xb6ssijan viidell\xc3\xa4 pisteell\xc3\xa4 ennen Saksan liittotasavaltaa, joka ker\xc3\xa4si nelj\xc3\xa4 pistett\xc3\xa4._NEWLINE_Toisessa lohkovaiheessa Puolan kohtasi is\xc3\xa4nt\xc3\xa4maa Argentiinan sek\xc3\xa4 Perun ja Brasilian. Avausottelussa Argentiina meni johtoon 16 minuutin kohdalla Mario Kempesin tekem\xc3\xa4ll\xc3\xa4 maalilla. T\xc3\xa4m\xc3\xa4n j\xc3\xa4lkeen Puola alkoi painostaa ja sai rangaistuspotkun Kempesin pelattua palloa k\xc3\xa4dell\xc3\xa4\xc3\xa4n. Argentiinan maalivahti Ubaldo Fillol kuitenkin torjui Kazimierz Deynan laukauksen. My\xc3\xb6hemmin Kempes teki toisen maalin ja Argentiina voitti 2-0. Seuraavassa ottelussa Puola voitti Andrzej Szarmachin maalilla Perun 1-0. P\xc3\xa4\xc3\xa4t\xc3\xb6sottelu Brasiliaa vastaan p\xc3\xa4\xc3\xa4ttyi 1-3-tappioon; Lato teki Puolan ainoan maalin. Puola sijoittui v\xc3\xa4lier\xc3\xa4lohkon kolmannelle sijalle ja putosi jatkosta. Argentiina selvisi voittajana finaaliin, Brasilia toiseksi sijoittuneena pronssiotteluun.\n_START_SECTION_\nEM-kilpailut 2008: Debyytti\n_START_PARAGRAPH_\nVuoden 2008 Jalkapallon euroopan-mestaruuskilpailuissa Puola oli mukana ensimm\xc3\xa4ist\xc3\xa4 kertaa EM-tasolla. Karsinnoissa se oli voittanut oman lohkonsa A, j\xc3\xa4tt\xc3\xa4en taakseen muun muassa Portugalin, joka sijoittui karsintalohkon toiseksi._NEWLINE_Lopputurnauksessa Puola oli B-lohkossa yhdess\xc3\xa4 Saksan, Kroatian ja It\xc3\xa4vallan kanssa. Avausottelunsa Saksaa vastaan Puola h\xc3\xa4visi sekavan esityksen j\xc3\xa4lkeen 2-0. Seuraavassa ottelussa It\xc3\xa4valtaa vastaan Puola oli pitk\xc3\xa4\xc3\xa4n voitossa kiinni, mutta It\xc3\xa4valta tasoitti loppunumeroiksi 1-1 rangaistuspotkusta ottelun lis\xc3\xa4ajalla. Viimeisess\xc3\xa4 ottelussa Kroatia oli parempi maalein 1-0 ja Puolan kohtalona oli alkulohkon viimeinen sija.'